

Sámediggi – Sametinget

[samediggi@samediggi.no](mailto:samediggi@samediggi.no)

Sápmi/Oslo 31. mars 2023

*Norsk Redaktørforening (NR) er foreningen for frie og uavhengige redaktører og redaksjonelle ledere. Foreningen har rundt 800 medlemmer i alle typer nyhets- og aktualitetsmedier. Ytrings- og informasjonsfrihet, redaksjonell uavhengighet og gode rammevilkår for redaktørstyrte medier er blant foreningens viktigste arbeidsområder.*

*I februar 2023 fikk redaktører i samiske mediehus en ny møteplass gjennom Sámi redaktevrafierpmádat - Samisk redaktørnettverk. Nettverket er en del av Norsk Redaktørforening.*

*Målet er å styrke de samiske stemmene i samfunnet gjennom de samiske redaktørstyrte mediene og bidra til bedre møteplasser for redaktører i samiske mediehus. Samtidig er det også viktig for Redaktørforeningen å styrke det samiske perspektivet i foreningens møte med temaer knyttet til ytrings- og pressefrihet, redaktørrollen og ulike mediepolitiske spørsmål.*

Vi viser til utdraget fra utkast til Sametingets melding om samiske medier som ble sendt til samiske mediehus der Sametinget ba om innspill og kommentarer, i første omgangen innen 1. mars, kun en uke etter forespørselen. Seinere er denne fristen utsatt til utgangen av mars.

**Prosessen og verdien av åpenhet**

Flere redaktører i de samiske mediehusene deltok på innspillsmøte med Sametinget i mai 2022 der den fremtidige samiske mediemeldingen var tema. Vi setter stor pris på å bli invitert til å komme med synspunkter og innspill til en slik mediemelding. Vi reagerer imidlertid på prosessen rundt meldingen så langt og oppfordrer Sametinget til å vise størst mulig grad av åpenhet når det gjelder utformingen av og debatten rundt den samiske mediemeldingen.

Åpenhet, offentlighetsprinsippet og tilgang på informasjon er helt grunnleggende verdier i et demokratisk samfunn. For de redaktørstyrte, journalistiske mediene er åpenhet og innsyn helt avgjørende at for å kunne utføre sitt samfunnsoppdrag. Når det skal lages en samisk mediemelding, er det en forutsetning at prosessen er mest mulig åpen og at det blir anledning til å diskutere meldingen, også etter at den er lagt fram. At de samiske mediehusene inviteres til å komme med kommentarer og innspill til et utdrag av meldingen og samtidig bes om ikke å distribuere utdraget videre, fremstår som det motsatte av en åpen prosess. Selv om Sametinget formelt sett ikke mener seg bundet av konsultasjonsloven og statens utredningsplikt, må vi kunne forvente at man i meldingen respekterer offentlighetsprinsippet, forstår verdien av meroffentlighet og derfor legger opp til en ordinær høringsprosess som inviterer til en bred debatt om den første og dermed også historiske samiske mediemeldingen. Det er ikke for seint å sørge for at denne prosessen skjer på en måte som kler både Sametinget, Sametingsrådet og temaet for meldingen.

**Medienes uavhengighet og samfunnsrolle**

«Ytringsfrihet, pressefrihet og informasjonsfrihet er helt avgjørende for et velfungerende samfunn. Dette er demokratiske verdier det er lett å ta for gitt i et land som Norge.» Sitatet er hentet fra kulturminister Anette Trettebergstuens mediepolitiske redegjørelse fra april 2022. Vi er selvfølgelig helt enig i dette. Man kan ikke se for seg et velfungerende demokrati uten frie og uavhengige medier. Pandemien og krigen i Ukraina har med all mulig tydelighet vist oss behovet for frie og uavhengige medier som evner å stille kritiske spørsmål. Seriøse redaktørstyrte medier er den beste medisinen mot desinformasjon og rykter på sosiale medier.

I utdraget fra mediemeldingen heter det innledningsvis at mediene er bærebjelker for velfungerende samfunn og viktige arenaer for den offentlige samtalen, men verdien av frie og uavhengige redaktørstyrte medier understrekes etter vårt syn ikke tydelig nok. Det oppgis at «hovedoppgaven til samiske medier er å belyse viktige saker i det samiske samfunnet, være en arena for nyheter, informasjon og meningsutveksling, produsere og formidle underholdning, samt å være en arena for utvikling av språk, identitet og kultur, på samiske språk og på norsk.» Vi vil her minne om at de samiske medienes samfunnsoppdrag er akkurat det samme som oppdraget til alle andre redaktørstyrte medier. Også samiske redaktørstyrte medier skal være frie og uavhengige og skal informere, avdekke og stille kritiske spørsmål til maktfaktorer i det samiske samfunnet – herunder Sametinget. Dette kommer ikke godt nok frem i teksten.

Det er viktig at dette går tydelig fram av teksten, for selv i Norge som de siste fem årene har tronet på toppen av pressefrihetsindeksen til Reporters without borders, ser vi eksempler på at myndigheter og eiere, ofte «i beste mening», opptrer på en måte som kan true den redaksjonelle uavhengigheten.

Hva som er Sametingrådets formål med mediemeldingen og hvordan Sametinget ser på sin rolle i forhold til de redaktørstyrte mediene, går ikke tydelig nok fram av tekstutkastet. I teksten hopper man mellom beskrivelse av de redaktørstyrte mediene og sosiale medier. Vi er enige med Sálas som i sitt innspill problematiserer argumenter knyttet til verdien av ikke-redaktørstyrte plattformer på side 1 i utkastet.

I Norge er den redaksjonelle uavhengigheten til mediene sikret gjennom prinsippene i [Redaktørplakaten](https://www.nored.no/Redaktoeransvar/Redaktoerplakaten/Redaktoerplakaten-nordsamisk) og [Vær Varsom-plakaten.](https://presse.no/pfu/etiske-regler/vaer-varsom-plakaten/) Både utgiver/eier av mediehuset og redaktør må forplikte seg på disse prinsippene. Redaktørplakaten slår fast at verken offentlige myndigheter, eiere, kommersielle aktører eller noen annen interessegruppe kan gripe inn i denne friheten. Kjerneprinsippet om redaktørens uavhengighet av eier/utgiver, ble lovfestet fra 1. januar 2009 gjennom Lov om redaksjonell fridom i media. Den loven ble i 2020 inkorporert i Lov om redaksjonell uavhengighet og ansvar i de redaktørstyrte mediene [(Medieansvarsloven).](https://lovdata.no/dokument/LTI/lov/2020-05-29-59)

Disse prinsippene gjelder selvfølgelig også for de samiske mediene.

Flere steder i meldingen går man langt i å legge føringer for hvilke redaksjonelle valg de samiske mediene bør ta – noe som er problematisk fordi det sår tvil om Sametingets reelle forståelse av verdien av frie og uavhengige medier.

* Et eksempel er overskriften på side 5 – «Sametingets rolle innen samiske medier». Sametinget skal selvfølgelig ikke ha noen rolle *«innen»* sam­iske medier.
* «Samiske medier oppfordres til å imøtekomme ulike mediegruppers forskjellige behov, spesielt den delen av befolkningen som ikke er på internett.» (side 21). Her går man for langt I å legge føringer overfor mediene.
* I meldingen går det fram at Sametinget vil initiere til en ekstern samisk arbeidsgruppe bestående av medieaktører/redaktører, forskere og andre representanter innen relevante fagfelt som kan vurdere et fremtidig samisk mediehus, herunder også vurdere mulighetene for et grenseoverskridende mediesamarbeid og tidsperspektiv (side 24). Dette er åpenbart problematisk ut fra prinsippene om redaksjonell uavhengighet som er lovfestet i Medieansvarsloven og også går fram av Redaktørplakaten og Vær Varsom-plakaten.
* *«Mediene er et viktig element i kampen mot samehets. Sametinget vil ta initiativ til dialog med medieledere, ansvarlige redaktører og journalistlag for å løfte temaet samehets og ytringskultur.»* (side 27) Mediene er forpliktet til å verne om ytringsfriheten (Vær Varsom-plakaten punkt 1.3.) Det er ikke de redaktørstyrte medienes oppgave å kjempe mot hets av samer eller andre grupper, og hvorvidt redaktørstyrte medier skal løfte temaet samehets og ytringskultur, er opp til den enkelte redaktør. Innenfor de rammene som presseetikken og jussen setter, må den enkelte redaktør avgjøre hva som skal publiseres og ikke publiseres av f eks debatt-innhold.
* *Sametinget vil legge til forholdene til rette for et større allsamisk samarbeid mellom mediene i hele Sápmi* (side 30). Initiativ til samarbeid mellom mediene må selvfølgelig komme fra mediene selv, ikke fra myndighetene.

I utkastet refereres det flere steder til ønsker og behov brukere har. I arbeidet med mediemeldingen har Sametinget dessuten oppfordret folk til å sende inn innspill til mediemeldingen. Ifølge utkastet har flere kommet med innspill knyttet til det konkrete innholdet, men utkastet konkretiserer ikke disse av hensyn til den redaksjonelle uavhengigheten. Det mener vi er bra.

Likevel mener vi at selve fremgangsmåten er uheldig. Utkastet burde vært enda strengere når det gjelder å ikke kommentere mangler innsenderne måtte peke på. Prinsipielt er det uheldig dersom Sametinget som myndighetsorgan på noen som helst måte formulerer seg på måter som gir inntrykk av et utydelig skille opp mot den redaksjonelle uavhengigheten.

I tillegg mangler Sametinget et grunnlag for å gi et representativt bilde av hva brukerne mener. Innsikt om brukernes behov og bruk av mediene er likevel viktig for at mediene skal utøve sin samfunnsrolle og i størst mulig grad nå ut til befolkningen. De samiske mediene er imidlertid forhindret fra å gjøre egne undersøkelser da det mangler egne registre over den samiske befolkningen. Vi mener at det er viktig at Sametinget legger til rette for at brukerundersøkelser kan gjennomføres.

**Rammevilkår**

Det er positivt at Sametinget er engasjert i rammevilkårene for samiske mediehus og at man signaliserer et ønske om en styrking av mediestøtten for å sikre og styrke mediemangfoldet. Det er også positivt at man i meldingen nevner utdanningsmuligheter for samiske journalister.

Ytringsfrihetskommisjonen understreker «hvor unødig fraværende og lite integrert samisk samfunnsliv, politikk, språk og kultur er i det allmenne nyhetsbildet i Norge.» Kommisjonen slår fast at en forutsetning for samers reelle ytrings- og informasjonsfrihet er at det finnes medier som tilbyr samisk innhold i norske og samiske aviser, både på samisk og norsk.

I over 50 år har vi hatt mediestøtteordninger i Norge som har bidratt til å sikre et mangfold av levedyktige redaktørstyre medier. Det er viktig å sørge for robuste støtteordninger for samiske medier.

Når man lager slike ordninger er det helt nødvendig med avstand mellom de som yter støtten og stønadsmottakerne. Vi ønsker i størst mulig grad mediestøtte med objektive tildelingskriterier som er plattformnøytrale og der man sørger for forutsigbarhet og eventuelle overgangsordninger ved endringer. Dersom man lager ordninger der det kan oppstå tvil om myndighetenes mulighet for påvirkning av det redaksjonelle innholdet, vil det kunne være helt ødeleggende for tilliten til de redaktørstyrte mediene. Derfor er det så viktig at myndighetene anerkjenner medienes samfunnsrolle og utvikler ordninger i samarbeid med medienes organisasjoner, at informasjon om ordningene og tildelingskriteriene er åpne og transparente og at prinsippet om armlengdes avstand respekteres.

Vi understreker behovet for å øke mangfoldet gjennom styrking av det samiske medietilbudet på alle de språk som brukes aktivt av den samiske befolkningen i Norge - dvs sørsamisk, lulesamisk, nord-samisk og norsk.

Vi registrerer at man i mediemeldingen har som mål å styrke ume-, pite- og skoltesamiske medietilbud. Vi minner her om atdet er få eller ingen som snakker disse språkene i Norge i dag. Vi stiller spørsmål om realismen i å etablere tilbud på disse språkene og hvor mye ressurser som da bør legges i det, med hensyn til de åpenbare rekrutteringsutfordringene det vil medføre og hvilket publikum det eventuelt skal møte. Å pålegge medier å etablere slike tilbud vil bryte med den redaksjonelle uavhengigheten.

**Samisk programråd**

I teksten nevnes Samisk programråd flere steder. På side 21 heter det at «rådet har rett og plikt til å gi råd om hvordan de som lytternes, seernes og lesernes representanter mener programtilbudet kan styrkes og forbedres.»

Vi vil minne om Norsk Redaktørforenings prinsipielle syn både på Kringkastingsrådet og distriktsprogramrådene, herunder samisk programråd, sist påpekt i [denne høringsuttalelsen om NRK-plakaten fra februar 2022.](https://www.nored.no/Norsk-Redaktoerforening/NR-dokumentasjon/Hoeringsuttalelser/Hoeringer-etter-aar/Hoeringer-2022/2022-02-09-NRs-hoeringsuttalelse-til-NRK-plakaten)

Denne typen råd bryter etter vår mening med prinsippene i Redaktørplakaten og medieansvarsloven, hvor det er forutsatt at eierne ikke skal gripe inn i redaksjonens frie vurderinger og redaktørens suverene rett til å redigere sitt medium. Ikke i noen andre mediehus ville det blitt akseptert at regjering, storting og sameting skulle oppnevne et «redaksjonsråd» som skulle behandle klager fra publikum og evaluere den frie journalistikken.

**Samisk medietilsyn**

Vi ser ikke noe behov for et samisk medietilsyn. Tvert imot vil det kunne skape utfordringer når det gjelder prinsippet om «armlengdes avstand» mellom myndigheter og medier. I tekstutdraget heter det at det i innspillene fra de etablerte mediene ikke har vært et uttalt ønske å opprette et samisk medietilsyn. Det kan gjerne gå tydeligere fram at de redaktørstyrte samiske mediene verken har noe ønske om eller ser noe behov for et slikt tilsyn.

Samisk redaktørnettverk/Norsk Redaktørforening stiller gjerne i et møte med Sametingsrådet for å gi ytterligere innspill i forbindelse med ferdigstillelsen av den samiske mediemeldingen.

Med vennlig hilsen

**Samisk redaktørnettverk - Sámi redaktevrafierpmádat:**

Johan Ailo Kalstad, direktør NRK Sápmi (leder)

Kari Lisbeth Hermansen, ansvarlig redaktør Ávvir (nestleder)

Geir Wulff, ansvarlig redaktør Ságat – Samisk avis

Johannes Sandberg, ansvarlig redaktør Nord-Salten Avis

Lornts Erik Gifstad, ansvarlig redaktør Snåsningen

Reidun Kjelling Nybø, generalsekretær Norsk Redaktørforening